CELEX: 32022R0054
Language: et
Date: 2021-10-21 00:00:00
Title: Komisjoni delegeeritud määrus (EL) 2022/54, 21. oktoober 2021, millega muudetakse delegeeritud määrust (EL) 2020/692 seoses täiendavate nõuetega teatavate liidust pärit kabiloomade liitu sissetoomiseks, kes viiakse üritustel, näitustel, väljapanekutel ja esitlustel osalemiseks kolmandasse riiki või kolmandale territooriumile ning tuuakse seejärel liitu tagasi (EMPs kohaldatav tekst)

17.1.2022   
               
               
                  ET
               
               
                  Euroopa Liidu Teataja
               
               
                  L 10/1
               
            
         KOMISJONI DELEGEERITUD MÄÄRUS (EL) 2022/54,
         21. oktoober 2021,
         millega muudetakse delegeeritud määrust (EL) 2020/692 seoses täiendavate nõuetega teatavate liidust pärit kabiloomade liitu sissetoomiseks, kes viiakse üritustel, näitustel, väljapanekutel ja esitlustel osalemiseks kolmandasse riiki või kolmandale territooriumile ning tuuakse seejärel liitu tagasi
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 9. märtsi 2016. aasta määrust (EL) 2016/429 loomataudide kohta, millega muudetakse teatavaid loomatervise valdkonna õigusakte või tunnistatakse need kehtetuks (loomatervise määrus), (1) eriti selle artikli 239 lõiget 2,
         ning arvestades järgmist:
         
                     (1)
                  
                  
                     Komisjoni delegeeritud määruses (EL) 2020/692 (2) on muu hulgas kehtestatud loomatervisenõuded teatavate peetavate maismaaloomade saadetiste liitu sissetoomise suhtes. Täpsemalt on kõnealuse delegeeritud määruse VI osas sätestatud liitu sissetoomise erieeskirjad teatavatele liidust pärit ja sinna tagasi saadetavatele kaupadele. Praegu on delegeeritud määruse (EL) 2020/692 artiklis 177 sätestatud erieeskirjad üksnes seoses liidust pärit ja sinna naasvate registreeritud hobuste sissetoomisega pärast ajutist eksporti kolmandasse riiki, kolmandale territooriumile või selle tsooni võiduajamistel, võistlustel ja hobustega seotud kultuuriüritustel osalemiseks.
                  
               
                     (2)
                  
                  
                     Selleks et hõlbustada selliste loomade osalemist väljaspool liitu toimuvatel üritustel, näitustel, väljapanekutel ja esitlustel (edaspidi „üritused“), on vaja ette näha erand teatavatest delegeeritud määruse (EL) 2020/692 artiklis 11 sätestatud üldistest loomatervisenõuetest selliste liidust pärit kabiloomade saadetiste puhul, kes viiakse üritustel osalemiseks kolmandasse riiki või kolmandale territooriumile või selle tsooni ning tuuakse seejärel viivitamata liitu tagasi. Selleks et minimeerida loomaterviseriske ja arvestades praegust loomatervise olukorda seoses sigade ja kodulindude teatavate haigustega, peaks kõnealune erand piirduma kabiloomade konkreetsete liikidega, nimelt veiste, lammaste ja kitsedega (edaspidi „kabiloomade suhtes kohaldatav erand“). Seepärast tuleks delegeeritud määruse (EL) 2020/692 artiklit 177 muuta, et lisada kabiloomade suhtes kohaldatav erand.
                  
               
                     (3)
                  
                  
                     Kabiloomade suhtes kohaldatava erandi puhul tuleks erieeskirjades arvesse võtta võimalikke loomaterviseriske, mis võivad tekkida selliste üritustel osalemiseks vajalike liikumiste korral, ning need eeskirjad peaksid olema kaasnevate loomaterviseriskidega proportsionaalsed. Seepärast peaksid kõnealused erieeskirjad olema piisavalt ranged tagamaks, et üritustel osalevad loomad ei puutu kokku halvema tervisestaatusega loomadega, kes ei vasta kõigile liidu õiguses sätestatud loomatervisenõuetele.
                  
               
                     (4)
                  
                  
                     Võttes arvesse asjaolu, et ürituste ja kogumiskeskuses kogumise vahel on olemas sarnasus, on asjakohane kehtestada samaväärsed nõuded kolmandate riikide või territooriumide kogumiskeskuste suhtes kohaldatavate nõuetega, mis on sätestatud delegeeritud määruse (EL) 2020/692 artikli 20 lõike 2 punktis b ning põhinevad liidus kohaldatavatel nõuetel, mis on sätestatud komisjoni delegeeritud määruses (EL) 2019/2035 (3).
                  
               
                     (5)
                  
                  
                     Lisaks kõigile kõnealustele riskivähendusmeetmetele on vaja ka piirata ajavahemikku, mille jooksul loomad puutuvad kokku võimalike loomaterviseriskidega, mida põhjustavad üritustel osalemiseks vajalik liikumine ja viibimine väljaspool liidu territooriumi.
                  
               
                     (6)
                  
                  
                     Seepärast tuleks delegeeritud määruse (EL) 2020/692 artiklit 177 vastavalt muuta.
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Delegeeritud määruse (EL) 2020/692 artiklit 177 muudetakse järgmiselt.
            
                        1)
                     
                     
                        Pealkiri asendatakse järgmisega:
                        
                           „Artikkel 177
                           Täiendavad nõuded teatavate liidust pärit kabiloomade liitu sissetoomiseks, kes viiakse üritustel, näitustel, väljapanekutel ja esitlustel osalemiseks kolmandasse riiki või kolmandale territooriumile või selle tsooni ning tuuakse seejärel liitu tagasi“
                        
                     
                  
                        2)
                     
                     
                        Lisatakse järgmine lõige:
                        
                           „3.   Erandina artiklist 11 lubatakse liidust pärit veiste, lammaste ja kitsede saadetisi, mis viiakse mitte rohkem kui 15 päevaks kolmandasse riiki või kolmandale territooriumile või selle tsooni, et osaleda üritustel, näitustel, väljapanekutel ja esitlustel (edaspidi „üritus“), kõnealusest kolmandast riigist või kolmandalt territooriumilt liitu sisse tuua juhul, kui need saadetised vastavad järgmistele tingimustele:
                           
                                       a)
                                    
                                    
                                       kolmas riik või territoorium või selle tsoon, kus üritus toimub, on kantud konkreetsete loomaliikide liitu sissetoomist lubavasse loetellu;
                                    
                                 
                                       b)
                                    
                                    
                                       ettevõte, kus üritus toimub, vastab järgmistele tingimustele:
                                       
                                                   i)
                                                
                                                
                                                   ettevõte vastab kabiloomade kogumisega tegelevate ettevõtete suhtes kohaldatavatele nõuetele, mis on sätestatud artikli 20 lõike 2 punktis b;
                                                
                                             
                                                   ii)
                                                
                                                
                                                   saadetise saabumisel ettevõttesse ja kogu ürituse vältel peetakse seal ainult selliseid veiseid, lambaid või kitsi, kes vastavad kõigile liidu õiguses sätestatud asjakohastele nõuetele selliste loomade liitu sissetoomiseks;
                                                
                                             
                                 
                                       c)
                                    
                                    
                                       loomade saadetise lähetamine liidust punktis b osutatud ettevõttesse ja kõnealusest ettevõttest liitu toimub veovahenditega, mis vastavad maismaaloomade veovahendeid käsitlevatele üldnõuetele, mis on sätestatud artiklis 17, ning ilma mahalaadimiseta mis tahes muus kolmandas riigis või kolmandal territooriumil või selle tsoonis;
                                    
                                 
                                       d)
                                    
                                    
                                       alates saadetises olevate loomade laadimisest lähetamiseks liidust punktis b osutatud ettevõttesse ning kogu ürituse jooksul kuni nende liitu tagasi saabumiseni ei puutunud nad kokku muude halvema tervisestaatusega loomadega.“
                                    
                                 
                     
                  
         
            Artikkel 2
            Käesolev määrus jõustub kolmandal päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 21. oktoober 2021
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 84, 31.3.2016, lk 1.
         
            (2)  Komisjoni 30. jaanuari 2020. aasta delegeeritud määrus (EL) 2020/692, millega täiendatakse Euroopa Parlamendi ja nõukogu määrust (EL) 2016/429 seoses teatavate loomade, loomse paljundusmaterjali ja loomsete saaduste saadetiste liitu sissetoomise ning nende järgneva liikumise ja käitlemise eeskirjadega (ELT L 174, 3.6.2020, lk 379).
         
            (3)  Komisjoni 28. juuni 2019. aasta delegeeritud määrus (EL) 2019/2035, millega täiendatakse Euroopa Parlamendi ja nõukogu määrust (EL) 2016/429 seoses maismaaloomade pidamise ettevõtteid ja haudejaamu ning teatavate peetavate maismaaloomade ja haudemunade jälgitavust käsitlevate eeskirjadega (ELT L 314, 5.12.2019, lk 115).